《满庭芳 中秋坐月，和素嘉甥女》
明代·沈宪英

萤火流光，蛩吟向夕，冰轮碾破瑶天。香飘云外，桂子静娟娟。

对月几人无恙，多半隔、远树苍烟。难逢是、一庭联袂。

把盏看重圆。

无限凄凉况，含毫欲写，累纸盈笺。任金风拂面，玉露侵肩。

还惜良宵景促，无绳系、皓魄长悬。应飞去，广寒宫里，清影共愁眠。

作者简介：字蕙思，号兰友，吴江人，中翰自炳长女，叶世傛室。